CELEX: 62014CN0503
Language: fi
Date: 2014-11-11 00:00:00
Title: Asia C-503/14: Kanne 11.11.2014 – Euroopan komissio v. Portugalin tasavalta

19.1.2015   
            
            
               FI
            
            
               Euroopan unionin virallinen lehti
            
            
               C 16/20
            
         
      Kanne 11.11.2014 – Euroopan komissio v. Portugalin tasavalta
      (Asia C-503/14)
      (2015/C 016/30)
      Oikeudenkäyntikieli: portugali
      
         Asianosaiset
      
      
         Kantaja: Euroopan komissio (asiamiehet: G. Braga da Cruz ja W. Roels)
      
         Vastaaja: Portugalin tasavalta
      
         Vaatimukset
      
      
                  —
               
               
                  Unionin tuomioistuimen on todettava, että Portugalin tasavalta on jättänyt noudattamatta SEUT 21, SEUT 45 ja SEUT 49 artiklan sekä Euroopan talousalueesta tehdyn sopimuksen 28 ja 31 artiklan mukaisia velvoitteitaan, kun se on säätänyt ja pitänyt voimassa Portugalin luonnollisten henkilöiden tuloverolain (Código do Imposto sobre o Rendimento das Pessoas Singulares, jäljempänä CIRS) 10 ja 38 §:n sisältämän lainsäädännön, jonka mukaan verovelvollisen 1) joka vaihtaa yhtiöosuuksia ja joka siirtää asuinpaikkansa ulkomaille tai 2) joka vaihtaa yksityishenkilönä toteutettuun toimintaan liittyviä vastaavia ja vastattavia ulkomailla asuvan yrityksen yhtiöosuuksiin, on ensimmäisessä tapauksessa lisättävä veron perustaan – kyseessä oleviin toimiin liittyen – tuotto, jota ei ole otettu huomioon sellaisen viimeisen verovuoden, jolloin hänet katsottiin vielä maassa asuvaksi verovelvolliseksi, veron perustassa, ja toisessa tapauksessa hän ei kyseessä olevan toimen perusteella voi hyötyä veron myöhentämisestä;
               
            
                  —
               
               
                  Portugalin tasavalta on velvoitettava korvaamaan oikeudenkäyntikulut.
               
            
         Oikeudelliset perusteet ja pääasialliset perustelut
      
      
         Oikeudelliset perusteet
      
      
                  1.
               
               
                  Yhtäältä CIRS:n 10 §:n 9 momentin a kohdassa säädetään, että kun osakkeenomistaja/osakas ei enää asu Portugalissa, yhtiöosuuksien vaihtamisesta seuraava arvonlisä sisällytetään sen kalenterivuoden veronalaiseen tuloon, jonka aikana asuinpaikka vaihtui. Arvonlisän arvo vastaa saman säännöksen mukaan saatujen yhtiöosuuksien tosiasiallisen arvon ja aiempien osuuksien hankintahinnan erotusta. Sen sijaan jos osakkeenomistaja/osakas yhä asuu Portugalissa, saatujen yhtiöosuuksien arvo vastaa hänen luovuttamien osuuksien arvoa, tämän vaikuttamatta niiden rahamäärien verotukseen, jotka luovutetuista osuuksista on maksettu. Toisin sanoen kun asuinpaikka Portugalissa säilytetään, yhtiöosuuksien vaihto johtaa arvonlisän välittömään verottamiseen ainoastaan ja siinä määrin kuin suoritetaan rahamääräinen lisämaksu. Ellei tällaista maksua suoriteta, arvonlisää verotetaan ainoastaan ja vasta silloin, kun saadut yhtiöosuudet luovutetaan lopullisesti. CIRS:n 10 §:n 10 momentin mukaan sama verojärjestelmä pätee myös osuuksien tai osakkeiden jakamiseen oikeushenkilöiden tuloverolain (Código do Imposto sobre o Rendimento das Pessoas Colectivas; jäljempänä CIRC) 74 §:n alaan kuuluvan sulautumisen tai jakautumisen tapauksessa.
               
            
                  2.
               
               
                  Toisaalta CIRS:n 38 §:n 1 momentin a kohdan mukaan sellaisten vastaavien ja vastattavien, jotka liittyvät luonnollisen henkilön harjoittamaan taloudelliseen toimintaan tai ammattitoimintaan, luovuttaminen yritykselle vaihtaen ne yhtiöosuuksiin on vapautettu verosta siirtämishetkellä, jos muiden edellytysten muassa oikeushenkilöllä, jolle vastaavat ja vastattavat siirrettiin, on asuinpaikka tai tosiasiallinen johto Portugalissa. Tässä tapauksessa verotus toimitetaan vasta, kun vastaanottava oikeushenkilö luovuttaa tällaiset vastaavat ja vastattavat. Tällaista verokohtelua ei kuitenkaan sovelleta, jos oikeushenkilöllä, jolle vastaavat ja vastattavat luovutettiin, on asuinpaikka tai tosiasiallinen johto Portugalin ulkopuolella. Tässä tapauksessa arvonlisää verotetaan välittömästi.
               
            
         Pääasialliset perustelut
      
      
                  1.
               
               
                  Ensimmäisen oikeudellisen perusteen osalta komissio katsoo, että tällainen verotus saattaa heikompaan asemaan henkilöt, jotka päättävät poistua Portugalin alueelta, sillä näitä henkilöitä kohdellaan eri tavoin kuin Portugaliin asumaan jääviä henkilöitä. Komissio katsoo, että verotuksen myöhentämisestä koituvaa etua yhtiöosuuksien vaihdosta saatujen voittojen tilanteessa ei pidä varata vain tapauksiin, joissa verovelvollinen jää asumaan Portugalin alueelle, eikä sellaisiin tapauksiin, joissa verovelvollinen vaihtaa asuinpaikkansa toiseen jäsenvaltioon tai ETA:n jäsenvaltioon. Tämän seurauksena CIRS:n 10 §:llä voimassa pidetty erottelu ei sovellu yhteen SEUT 21, SEUT 45 ja SEUT 49 artiklan eikä ETA-sopimuksen 28 ja 31 artiklan kanssa. Tämän lisäksi vielä toteutumattomista voitoista seuraavien verosaatavien suojaaminen on turvattava unionin tuomioistuimen oikeuskäytännössä vahvistetun suhteellisuusperiaatteen mukaisesti; nyt käsiteltävässä asiassa komissio katsoo, että Portugalin lainsäädäntö ylittää sen, mikä on tarpeen verojärjestelmän tehokkuuden tavoitteen saavuttamiseksi, ja Portugalin lainsäädännössä on sovellettava samaa sääntöä riippumatta siitä, säilyttääkö luonnollinen henkilö asuinpaikkansa Portugalissa vai ei.
               
            
                  2.
               
               
                  Toisen oikeudellisen perusteen osalta komissio katsoo, että CIRS:n 38 §:ssä myönnettyä etua ei – kun huomioon otetaan SEUT 49 artikla ja ETA-sopimuksen 31 artikla – pidä varata vain tapauksille, joissa osuudet vastaanottavalla yhtiöllä on asuinpaikka tai tosiasiallinen johto Portugalissa. Komissio katsoo, että Portugalin on sovellettava samaa sääntöä riippumatta siitä, onko oikeushenkilöllä, jolle vastaavat ja vastattavat siirrettiin, asuinpaikka tai tosiasiallinen johto Portugalin alueella vai sen ulkopuolella. Samoista syistä kuin ne, jotka esitettiin ensimmäisen perusteen osalta, komissio katsoo, että CIRS:n 38 § ylittää sen, mikä on tarpeen verojärjestelmän tehokkuuden tavoitteen saavuttamiseksi; komission mielestä verovelvollisia, jotka käyttävät sijoittautumisvapauttaan siirtämällä vastaavia ja vastattavia ulkomaille vaihtaen ne ulkomailla asuvan yrityksen yhtiöosuuksiin, ei voida verottaa aiemmin kuin niitä, jotka toteuttavat tällaisia toimia Portugalissa asuvan yrityksen kanssa.